राजू कंस्ट्रक्शन ने लगाया आरोप पुलिस जब्त नहीं कर रही मशीनरी
भास्कर संवाददाता | उज्जैन
हाईवा, ग्रेडर, सेंसर पेवर सहित 3 करोड़ 10 लाख की मशीनरी को चिमनगंज मंडी थाना पुलिस पिछले 12 दिनों से तलाश नहीं कर पाई है। ये मशीनरी छोटी उद्योगपुरी में डीपो के समीप कांट्रेक्टर मेसर्स अमित जिंदल के प्लांट में रखी हैं। दो डम्पर भरतपुरी स्थित आरटीओ में जब्त हैं।
राजू कंस्ट्रक्शन कंपनी के डायरेक्टर जगदीश पिता जेठानंद इसरानी निवासी संजय काम्पलेक्स भोपाल ने पेटी कांट्रेक्टर व बिल्डर अमित जिंदल पिता केके जिंदल निवासी दशहरा मैदान के खिलाफ अमानत में खयानत की शिकायत चिमनगंज मंडी थाने में दर्ज करवाई है। 18 फरवरी से पुलिस मशीनरी की तलाश कर रही है। जिंदल पर आरोप हैं कि सिंहस्थ कार्य व राजू कंस्ट्रक्शन कंपनी के अधूरे निर्माण कार्य पूरे करने के लिए जिंदल को पेटी कांटेक्ट पर काम दिया था तथा हाईवा, डम्पर व ग्रेडर तथा टैंकर सहित 8 वाहन कीमत 3 करोड़ 10 लाख रुपए के दिए थे। जिंदल ने वाहन व मशीनरी पर कब्जा कर लिया। वह उन्हें राजू कंस्ट्रक्शन कंपनी भोपाल को नहीं सौंप रहा है।
जांच चल रही थी इसलिए वाहन व मशीनरी की जब्ती की कार्रवाई नहीं कर पाए। अब जांच पूरी हो गई है। प्रकरण दर्ज करने के बाद वाहनों की जब्ती की जाएगी। अरविंदसिंह तोमर, टीआई चिमनगंज थाना
मैं मशीनरी देने को तैयार हूं। मेरा भी पैसा निकलता है। कंपनी के लोग आकर हिसाब कर लें। अमित जिंदल, बिल्डर
हमने अधूरे निर्माण पूरे करवाने के लिए जिंदल को मशीनरी दी थी। वह कब्जा किए हुए हैं। वाहन व मशीनरी उसके प्लांट पर रखी है, पुलिस जब्त नहीं कर रही है। जगदीश इसरानी, डायरेक्टर राजू कंस्ट्रक्शन
hin_Deva bho_Deva hin_Deva hin_Deva hin_Deva hin_Deva hin_Deva